SKRIFTLIG FORESPØRGSEL E-1563/00

af Bart Staes (Verts/ALE) til Rådet

(24. maj 2000)

Om: Menneskerettigheder i Tyrkiet

I svaret på skriftlige forespørgsel E-0028/00(1) konstaterer Rådet, at det ikke har kendskab til de erklæringer, som Alex Sklan, har citeret vedrørende Tyrkiet. De pågældende erklæringer blev gengivet ordret i ordlyden af skriftlig forespørgsel E-0028/00 og er som følge heraf kendt af Rådet.

Når projekter under Medical Foundation for the Care of Victims of Torture medfinansieres af Kommissionen, forekommer det mig korrekt, at Rådet tager stilling hertil. Aktiviteternes art og Sklans erklæringer er af betydning for den fælles udenrigs- og sikkerhedspolitik og udvidelsen af Den Europæiske Union.

1. Kan Rådet i tilknytning hertil bekræfte, at langt den største gruppe patienter i Medical Foundation for the Care of Victims of Torture kommer fra Kurdistan i Tyrkiet, således som det anføres af stiftelsens medarbejder Alex Sklan?

2. Finder Rådet, at det af Alex Sklan, stiftelsens medarbejder, benyttede udtryk torturstat er anvendeligt for Tyrkiets vedkommende? a) Er det i benægtende fald Rådets opfattelse, at en medarbejder ved en instans for ofre for mishandling og (krigs)vold, som medfinansieres af Unionen, med urette benytter udtrykket torturstat om Tyrkiet? b) Hvordan forklarer Rådet, at langt den største gruppe patienter i Medical Foundation for the Care of Victims of Torture kommer fra Kurdistan i Tyrkiet, således som det anføres af stiftelsens medarbejder, Alex Sklan?

3. Kan Rådet tilslutte sig opfattelsen hos stiftelsens medarbejder Alex Sklan, at mishandling er et endemisk og rutinemæssigt forekommende fænomen i Tyrkiet som led i den såkaldte opretholdelse af lov og orden? a) I benægtende fald hvorfor kan Rådet ikke tilslutte sig denne opfattelse, og hvorledes kan dets holdning forenes med det forhold, at langt den største gruppe patienter i Medical Foundation for the Care of Victims of Torture kommer fra Kurdistan i Tyrkiet, således som det anføres af stiftelsens medarbejder, Alex Sklan?

(1) EFT C 280 E af 3.10.2000, s. 162.

Svar

(10. oktober 2000)

Rådet bekræfter sin holdning med hensyn til enkeltpersoners udtalelser, som anført i dets svar på skriftlig forespørgsel E-0028/00.

For så vidt angår substansen i det ærede medlems spørgsmål er Rådet fortsat bekymret over menneskerettighedssituationen i Tyrkiet, herunder brugen af tortur. Der er flere alvorlige rapporter om tortur og mishandling i Tyrkiet, ikke bare fra den sydøstlige del, men også fra andre dele af landet. Det er navnlig sikkerhedsstyrkernes tilbageholdelser, som giver anledning til særlig bekymring, eftersom tilbageholdelsesperioden kan øges til 10 dage i flere af de sydøstlige provinser, og at der i sådanne forlængede incommunicado tilbageholdelsesperioder, hvor personen ofte nægtes retten til advokatbistand, er risiko for, at der finder tortur og mishandling sted.

Den tyrkiske regering har erkendt, at der udøves tortur. De tyrkiske myndigheder har truffet visse foranstaltninger og har meddelt, at der er planer om yderligere aktioner med henblik på at bringe brugen af tortur til ophør i Tyrkiet. Rådet vil fortsat følge situationen og tilskynde Tyrkiet til at træffe alle nødvendige foranstaltninger for at sikre fuldstændig overholdelse af menneskerettighederne.